3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์ของบริษัทและบริษัทย่อย

กลุ่มธุรกิจที่ 1 ผลิตและส่งออกอาหารสำเร็จรูปแช่แข็ง และบรรจุกระป๋อง มีผลิตภัณฑ์หลัก 6
ประเภท ได้แก่

1.  เนื้อปลาทูน่าสุกแช่แข็ง (FROZEN TUNA LOIN) คือ เนื้อปลาทูน่าสุกพร้อมบริโภค
    โดยบริษัทจะนำปลาทูน่าสดมาผ่านกระบวนการแปรรูปและแช่แข็งเพื่อส่งจำหน่ายให้กับผู้บริโภคขั้นสุดท้าย
    หรือจำหน่ายต่อโรงงานผลิตปลาทูน่ากระป๋องต่อไป
    ขนาดบรรจุของผลิตภัณฑ์มีหลายขนาดขึ้นอยู่กับคำสั่งซื้อของลูกค้า
    แต่โดยทั่วไปจะมีขนาดมาตรฐานถุงละ 5 และ 7 กิโลกรัม

2.  ปลาทูน่ากระป๋อง (CANNED TUNA) คือปลาทูน่าสำเร็จรูปพร้อมบริโภคบรรจุอยู่ในกระป๋อง
    ขนาด 3.5, 5.5, 6.5, 7, 12.5, 15, 28, 66.5 ออนซ์
    ผลิตภัณฑ์ของบริษัทแบ่งออกได้เป็น 2 ประเภท ได้แก่ ชนิดธรรมดา
    คือปลาทูน่าในน้ำมันหรือในน้ำเกลือ และชนิดปรุงรส ได้แก่
    ปลาทูน่าที่นำมาดัดแปลงเป็นอาหารไทยโดยการผสมส่วนผสมอื่นๆ เพิ่ม เช่น ปลาทูน่าผัดพริก
    แพนงปลาทูน่า มัสมั่นปลาทูน่า เขียวหวานปลาทูน่า และปลาทูน่าผัดพริกใบกะเพรา เป็นต้น
    สำหรับปลาทูน่าที่จัดจำหน่ายในประเทศ บริษัทผลิตจำหน่ายภายใต้เครื่องหมายการค้า “ ซีเล็ค
    (SEALECT)”

3.  อาหารแมวบรรจุกระป๋อง (CANNED PETFOOD)
    ได้จากการนำส่วนของเศษเนื้อปลาทูน่าส่วนที่เหลือจากการผลิตปลาทูน่าสุกแช่แข็งและส่วนของเลือดปลามาผ่านการแปรรูป
    โดยผสมกับเนื้อปลาซาร์ดีน เยลลี่ และวิตามิน ก่อนนำไปบรรจุใส่กระป๋องในขนาดบรรจุ 6,
    6.5, 9, 14 ออนซ์

4.  กุ้งแช่แข็ง (FROZEN SHRIMP) ได้แก่ กุ้งกุลาดำพร้อมบริโภค
    โดยอยู่ในรูปของกุ้งทั้งตัวหรือนำมาแปรรูป หรือผสมส่วนผสมอื่นๆ
    เพื่อสร้างมูลค่าเพิ่มให้กับสินค้า และเพื่อสนองตอบต่อความต้องการสินค้าของลูกค้า
    กุ้งแช่แข็งที่ผลิตและจำหน่าย เช่น กุ้งทั้งตัวแช่แข็ง กุ้งเด็ดหัวหรือเด็ดหางแช่แข็ง กุ้งต้มแช่แข็ง
    กุ้งชุปแป้งทอด กุ้งซูชิ (กุ้งต้มวางบนข้าวเหนียว) เป็นต้น

5.  ปลาหมึกแช่แข็ง (FROZEN CUTTLEFISH/OCTOPUS)
    คือปลาหมึกประเภทปลาหมึกกระดองและปลาหมึกสาย
    นำมาผ่านการแปรรูปหรือนำมาผสมกับส่วนผสมอื่นๆ เช่นเดียวกับกุ้งแช่แข็ง
    ปลาหมึกแช่แข็งที่ผลิตและจำหน่าย เช่น ปลาหมึกชุบแป้งทอด ปลาหมึกซาชิมิ
    (ปลาหมึกต้มวางบนข้าวเหนียว) เป็นต้น

6.  อาหารทะเลบรรจุกระป๋อง ได้แก่ เนื้อปู เนื้อกุ้ง และ หอยลาย
    นำมาผ่านการแปรรูปก่อนบรรจุกระป๋อง
    บริษัทผลิตสินค้าภายใต้เครื่องหมายการค้าของลูกค้าและจัดจำหน่ายสินค้าผ่านบริษัทตัวแทนจำหน่ายครอบคลุมภูมิภาคทั่วโลก
    นอกจากนี้ในส่วนที่บริษัท ไทร-ยูเนี่ยน ซีฟู้ดส์ จำกัด (โดยลงทุนผ่านทางบริษัท ไทยยูเนี่ยน
    อินเตอร์เนชั่นแนล จำกัด) เป็นผู้ผลิต จะจำหน่ายภายใต้เครื่องหมายการค้า "CHICKEN OF
    THE SEA" ซึ่งมีส่วนครองตลาดเป็นอันดับ 3 ในประเทศสหรัฐอเมริกา

7.  ผัก ผลไม้บรรจุกระป๋อง ดำเนินการโดย บริษัท ไทยยูเนี่ยน นำฮง จำกัด ได้เริ่มลงทุนในปี
    2543 ผลิตภัณฑ์ที่ผลิต ได้แก่ หน่อไม้ เห็ด ข้าวโพดอ่อน สับปะรด ผลไม้รวม(ฟรุตสลัด)
    และผลไม้ตามฤดูกาล เป็นต้น บริษัทผลิตสินค้าภายใต้เครื่องหมายการค้าของลูกค้า
    โดยผลิตตามคำสั่งซื้อของลูกค้า

นอกจากนี้ บริษัทยังเป็นผู้ผลิตเนื้อปลาอบฉีกเป็นเส้น ภายใต้เครื่องหมายการค้า “ฟิชโช (FISHO)“
และอาหารว่างภายใต้เครื่องหมายการค้า "PUFFIE PIE" และ " EXPRESS ROLL"
โดยมีบริษัทในเครือเป็นผู้จัดจำหน่าย และจำหน่ายภายในประเทศ

กลุ่มธุรกิจที่ 2 ผลิตและจำหน่ายบรรจุภัณฑ์ ประกอบด้วย 2 บริษัท ดังนี้

  1. บริษัท เอเชียนแปซิฟิคแคน จำกัด

  ดำเนินธุรกิจผลิตและจำหน่ายภาชนะบรรจุอาหารทั้งประเภทกระป๋องเหล็กและกระป๋องอลูมิเนียมสำหรับบรรจุอาหาร
  ซึ่ง บมจ.ไทยยูเนี่ยน โฟรเซ่น โปรดักส์ ลงทุนในบริษัทเอเชียนแปซิฟิคแคน จำกัด ผ่านทางบริษัท
  สงขลาแคนนิ่ง จำกัด (มหาชน) ปัจจุบันผลิตภัณฑ์ของบริษัท เอเชียนแปซิฟิคแคน จำกัด
  ได้จำหน่ายให้กับบริษัทในกลุ่มไทยยูเนี่ยนเกือบทั้งหมด

  2. บริษัท ไทยยูเนี่ยน กราฟฟิกส์ จำกัด

  ดำเนินธุรกิจผลิตสิ่งพิมพ์ทั่วไปรวมถึงฉลากสินค้า ลูกค้าของบริษัทโดยส่วนใหญ่ ได้แก่
  บมจ..ไทยยูเนี่ยน โฟรเซ่น โปรดักส์ และบริษัทในเครือ

กลุ่มธุรกิจที่ 3 ผลิตและจำหน่ายอาหารสัตว์ ดำเนินการโดย บริษัท ไทยยูเนี่ยน ฟีดมิลล์ จำกัด
ได้เริ่มลงทุนในปี 2543 ซึ่งบริษัทได้เริ่มต้นจากการผลิตอาหารกุ้ง ภายใต้เครื่องหมายการค้า
"โปรฟีด" และจำหน่ายเฉพาะในประเทศ โดยคาดว่าจะส่งออกในอนาคต

กลุ่มธุรกิจที่ 4 ดำเนินธุรกิจตลาดภายในประเทศ ทั้งนี้ แบ่งออกเป็น 2 รูปแบบ ดังนี้

1. บริษัท ธีร์ โฮลดิ้ง จำกัด

ดำเนินธุรกิจทั้งในลักษณะร้านฟาสต์ซีฟู้ด ภายใต้ชื่อ "คาลิโก แจ็ค" (CALICO JACK)
และร้านอาหารภายใต้ชื่อ "บอง บอง" (BON BON) นอกจากนี้ ยังเป็นตัวแทนจำหน่ายปลาเส้น
ภายใต้เครื่องหมายการค้า "ฟิชโช" ปลาทูน่าปรุงรส และทูน่า สเปรด ภายใต้เครื่องหมายการค้า
"ซีเล็ค" อีกด้วย ทั้งนี้จะเน้นวัตถุดิบที่เป็นอาหารทะเล
เพื่อสามารถสนับสนุนและสอดคล้องกับการดำเนินธุรกิจในเครือซึ่งส่วนใหญ่จะเป็นอาหารทะเล

2. บริษัท ไอเอฟซี อินเตอร์ฟู้ด จำกัด

ดำเนินธุรกิจผลิตและจำหน่ายอาหารว่างสำเร็จรูป เพื่อจำหน่ายให้กับร้านสะดวกซื้อ
(Convenience Store) และตามสถานีบริการน้ำมันทั่วประเทศ
ในปัจจุบันบริษัทมีผลิตภัณฑ์ที่วางจำหน่าย และเป็นที่รู้จัก ได้แก่ พายไส้ต่างๆ
ภายใต้เครื่องหมายการค้า "พัฟฟี่พาย" (Puffie Pies) ขนมปังสอดไส้ต่างๆ
ภายใต้เครื่องหมายการค้า "เอ็กซ์เพรสโรลล์" (Express Roll) และแซนด์วิช
ภายใต้เครื่องหมายการค้า "เดลี่ ดีไลท์" (Daily Delight)

กลุ่มธุรกิจที่ 5 ธุรกิจการลงทุนต่างประเทศ เป็นการจัดตั้งบริษัทในต่างประเทศ ได้แก่ บริษัท
ไทยยูเนี่ยน อินเตอร์เนชั่นแนล จำกัด
เพื่อเข้าไปลงทุนในบริษัทซึ่งประกอบธุรกิจที่น่าสนใจในต่างประเทศ ในปัจจุบัน บริษัทไทยยูเนี่ยน
อินเตอร์เนชั่นแนล จำกัด ได้เข้าไปลงทุนใน บริษัท ไทร-ยูเนี่ยน ซีฟู้ดส์ จำกัด ในสัดส่วน 100%
ซึ่งทำให้บริษัท ไทร-ยูเนี่ยน ซีฟู้ดส์ จำกัด ถือเป็นบริษัทย่อยอีกแห่งหนึ่งด้วย

สิทธิประโยชน์จากการได้รับบัตรส่งเสริม

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุนดังนี้

1.  บริษัท ไทยยูเนี่ยน โฟรเซ่น โปรดักส์ จำกัด (มหาชน)
    ได้รับการส่งเสริมการลงทุนในกิจการผลิตสัตว์น้ำแช่แข็ง อาหารสำเร็จรูป และกึ่งสำเร็จรูป
    อาหารสำเร็จรูปบรรจุภาชนะผนึกและอาหารสัตว์เลี้ยง เมื่อปี พ.ศ.2541
    และมีรายได้จากการประกอบการเมื่อวันที่ 1 มกราคม พ.ศ.2542
    (ในส่วนที่เปลี่ยนเครื่องจักร) สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาสามปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

  นอกจากนี้บริษัทยังได้รับการส่งเสริมการลงทุนในกิจการผลิตสัตว์น้ำแช่แข็ง อาหารสำเร็จรูป
  และกึ่งสำเร็จรูป อาหารสำเร็จรูปบรรจุภาชนะผนึกและอาหารสัตว์เลี้ยง
  สำหรับรายได้ที่ผลิตขึ้นที่โรงงานในจังหวัดเพชรบุรี โดยรับยกเว้นภาษีเงินได้มีกำหนดเวลาแปดปี
  นับตั้งแต่วันที่เริ่มมีรายได้จากการประกอบกิจการนั้น ทั้งนี้ บริษัทยังไม่มีการเริ่มประกอบการ

2.  บริษัท ไทยรวมสินพัฒนาอุตสาหกรรม จำกัด
    ได้รับการส่งเสริมการลงทุนในกิจการผลิตอาหารสำเร็จรูปบรรจุภาชนะผนึกและส่วนผสมอาหารสัตว์
    ในปี 2544 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

3.  บริษัท ไทยยูเนี่ยน ซีฟู้ด จำกัด ได้รับการส่งเสริมการลงทุนในกิจการผลิตสัตว์น้ำแช่แข็ง
    อาหารกึ่งสำเร็จรูป/สำเร็จรูป เมื่อปี พ.ศ. 2540 และมีรายได้จากการประกอบการเมื่อวันที่
    6 พฤษภาคม 2540 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

4.  บริษัท สงขลาแคนนิ่ง จำกัด (มหาชน)
    ได้รับการส่งเสริมการลงทุนในกิจการผลิตอาหารกึ่งสำเร็จรูป/สำเร็จรูปบรรจุภาชนะผนึกปีละประมาณ
    100,320 ตัน เพื่อการส่งออกและขายในประเทศ บริษัทมีรายได้จากการประกอบการเมื่อวันที่
    6 กรกฎาคม 2537 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

5.  บริษัท ไทยยูเนี่ยน นำฮง จำกัด
    ได้รับการส่งเสริมการลงทุนในกิจการผลิตผลิตภัณฑ์จากพืชผักผลไม้ เมื่อปี พ.ศ. 2543
    และมีรายได้จากการประกอบการเมื่อวันที่ 19 กรกฎาคม 2543 สิทธิประโยชน์สำคัญที่ได้รับคือ

-   บริษัทได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมการลงทุน
    มีกำหนดเวลาแปดปี นับแต่วันที่เริ่มมีรายได้จากการประกอบกิจการที่ได้รับ

-   ผู้ถือหุ้นได้รับยกเว้นภาษีเงินได้สำหรับเงินปันผลที่ได้รับจากกิจการที่ได้รับการส่งเสริมการลงทุนตลอดระยะเวลาที่บริษัทได้รับการยกเว้นภาษีเงินได้นิติบุคคล

  6. บริษัท ไทยยูเนี่ยน ฟีดมิลล์ จำกัด
  ได้รับมติอนุมัติให้การส่งเสริมการลงทุนในกิจการผลิตอาหารสัตว์แล้ว
  แต่ยังไม่มีการออกบัตรเนื่องจากบริษัทยังไม่มีการส่งออก
  โดยจะได้รับยกเว้นภาษีเงินได้มีกำหนดเวลาแปดปี
  นับตั้งแต่วันที่เริ่มมีรายได้จากการประกอบกิจการนั้น

3.2 การตลาดและภาวะการแข่งขัน

กลยุทธ์ทางการตลาด

บริษัทมีจุดเด่นด้านการตลาดหลายประการ ดังนี้

1.  บริษัทเน้นผลิตสินค้าที่ได้มาตรฐาน มีคุณภาพสูง
    ด้วยเครื่องจักรที่มีประสิทธิภาพและเทคโนโลยีการผลิตสินค้าที่ดี
    ประกอบกับระบบการตรวจสอบคุณภาพสินค้าทุกขั้นตอน
    จึงทำให้สินค้าของบริษัทได้รับการรับรองมาตรฐานคุณภาพระดับโลก อาทิเช่น

  - ISO 9002 ระบบการบริหารงานคุณภาพมาตรฐานสากล จากสถาบัน Bureau Veritas
  Quality International หรือ BVQI ประเทศอังกฤษ

-   U.S. Food and Drug Administration (FDA)
    สถาบันตรวจสอบคุณภาพสินค้านำเข้าของประเทศสหรัฐอเมริกา

-   Canadian Food Inspection Agency (CFIA) สถาบันในประเทศแคนาดา
    ซึ่งรับผิดชอบควบคุมคุณภาพสินค้าประเภทอาหารและยาที่นำเข้า

-   Hazards Analysis Critical Control Points (HACCP) จากกรมประมง
    กระทรวงเกษตรและสหกรณ์ และสำนักงานคณะกรรมการอาหารและยา (อ.ย.)
    กระทรวงสาธารณสุข โดยเป็นระบบที่เน้นถึงความปลอดภัยของผู้บริโภคเป็นสำคัญ
    ซึ่งเป็นการวิเคราะห์ถึงจุดอันตรายและจุดวิกฤติที่ต้องควบคุม
    ตลอดจนกำหนดวิธีการป้องกันและแก้ไขในจุดวิกฤตินั้นๆ เพื่อให้มีความปลอดภัย
    และได้มาตรฐานตามหลักสากล

-   Good Manufacturing Practices (GMP)
    โดยถือว่าเป็นบริษัทที่มีคุณภาพการผลิตอาหารแช่แข็งเพื่อการส่งออก
    ที่ผ่านการรับรองจากกรมวิทยาศาสตร์การแพทย์ กระทรวงสาธารณสุข

-   เครื่องหมายคำ "ฮาลาล" จากคณะกรรมการบริหารสำนักจุฬาราชมนตรี

2.  กลุ่มบริษัทเป็นผู้ผลิตอาหารทะเลแช่แข็งและบรรจุกระป๋องรายใหญ่
    ด้วยกำลังการผลิตปลาทูน่าบรรจุกระป๋อง ปลาทูน่าสุกแช่แข็ง กุ้งแช่แข็ง
    และปลาหมึกแช่แข็งในปริมาณถึง 130,000 31,000 14,400 8,400 และ 6,000
    ตันต่อปีตามลำดับ จึงทำให้ต้นทุนการผลิตต่ำ ด้วยการประหยัดจากขนาดของธุรกิจ (Economy
    of Scale)

3.  บริษัทย่อยเป็นเจ้าของเครื่องหมายการค้า “CHICKEN OF THE SEA”
    ซึ่งมีส่วนแบ่งตลาดในสหรัฐอเมริกาถึง 17.5% และจัดเป็นผู้นำอันดับที่ 3
    ของตลาดภายในสหรัฐอเมริกา จึงเป็นการเพิ่มฐานการตลาดของบริษัทให้แข็งแกร่งยิ่งขึ้น

4.  การที่บริษัทได้ลงทุนธุรกิจในต่างประเทศ ทำให้กำลังการผลิตเพิ่มขึ้น
    โดยสามารถเป็นผู้ผลิตปลาทูน่าบรรจุกระป๋องอันดับที่ 2 ของโลก และเป็นอันดับที่ 1 ในเอเชีย
    ทำให้เป็นที่เพียงพอต่อความต้องการของลูกค้า

5.  สินค้าของบริษัทจำหน่ายให้กับลูกค้าในหลายประเทศทั่วโลก ฐานของลูกค้าจึงกว้าง
    ทำให้สามารถลดความเสี่ยงจากสภาวะทางเศรษฐกิจในบางประเทศได้

6.  บริษัทเป็นผู้นำในตลาดอาหารทะเลแช่แข็ง โดยเฉพาะสินค้าประเภทปลาทูน่าสุกแช่แข็ง
    ซึ่งสามารถครองส่วนแบ่งตลาดสูงสุดในประเทศ ด้วยส่วนแบ่งตลาด 71%

7.  บริษัทมีความสามารถในการแข่งขันในตลาดโลกสูง ซึ่งนอกจากสินค้าจะมีคุณภาพได้มาตรฐาน
    ในระดับราคาที่สามารถแข่งขันได้ (Competitive Price) แล้ว
    บริษัทยังมีทีมการตลาดที่มีความสามารถและประสบการณ์สูง มีการเดินทางไปพบปะลูกค้า
    เพื่อให้ทราบความต้องการ และสร้างความสัมพันธ์ที่ดีต่อลูกค้าตลอดเวลา

8.  กลุ่มบริษัทมีอาหารทะเลแช่แข็งและบรรจุกระป๋องหลายชนิด
    ประกอบกับมีห้องเย็นซึ่งใช้เก็บวัตถุดิบและสินค้าสำเร็จรูปขนาดใหญ่ถึง 26,900 ตัน
    จึงทำให้บริษัทสามารถสนองความต้องการของลูกค้า
    ทั้งชนิดของสินค้าและปริมาณการสั่งซื้อสินค้าเป็นจำนวนมากได้

9.  ผู้บริหารของบริษัทมีประสบการณ์ในธุรกิจอาหารทะเลแช่แข็งมานาน
    มีชื่อเสียงและเป็นที่รู้จักกันเป็นอย่างดีในวงการ
    นอกจากนี้ยังมีบุคลากรในระดับปฏิบัติที่มีความสามารถ มีความเชี่ยวชาญในการทำงาน
    จึงทำให้การดำเนินงานของบริษัทมีการขยายตัวอย่างต่อเนื่องตลอดมา

สภาพการแข่งขันภายในอุตสาหกรรม

อุตสาหกรรมอาหารทะเลแปรรูปในปีที่ผ่านมา
ต้องเผชิญการแข่งขันอย่างรุนแรงทั้งในด้านราคาและคุณภาพของสินค้า
นอกจากนี้สถานการณ์ของตลาดปลาทูน่ายังค่อนข้างซบเซา
เนื่องจากราคาวัตถุดิบปลาทูน่าของโลกมีราคาต่ำลง โดยมีราคาอยู่ในระดับ 400-450
เหรียญสหรัฐต่อตัน ซึ่งมีสาเหตุมาจากปริมาณปลาในน่านน้ำเพิ่มมากขึ้น
ประกอบกับเทคโนโลยีในการจับปลามีการพัฒนามากยิ่งขึ้น ในทางตรงกันข้ามตลาดกุ้งแช่แข็งกลับดีขึ้น
ซึ่งเป็นผลมาจากประเทศคู่แข่งอย่างเอกวาดอร์ เปรู และปานามา
ประสบปัญหาเรื่องโรคระบาดส่งผลให้การผลิตและราคาเพิ่มสูงขึ้น

สำหรับคู่แข่งที่สำคัญในการส่งออกส่วนใหญ่เป็นประเทศในภูมิภาคเดียวกันกับประเทศไทย
เนื่องจากมีแรงงานที่มีฝีมือเป็นจำนวนมาก
รวมทั้งต้นทุนแรงงานที่ต่ำเมื่อเทียบกับประสิทธิภาพในการทำงาน
ประกอบกับทำเลที่ตั้งซึ่งอยู่ใกล้กับแหล่งวัตถุดิบ ล้วนแล้วแต่เอื้อประโยชน์ต่อการทำธุรกิจประเภทนี้
โดยเฉพาะฟิลิปปินส์ และอินโดนีเซีย

ภาพรวมของการส่งออกสินค้าอาหารทะเลแปรรูปของไทยในปี 2544
คาดว่าจะมีการขยายตัวเพิ่มขึ้นทั้งในส่วนของปริมาณและมูลค่า โดยเฉพาะกุ้ง
เนื่องจากความต้องการของตลาดยังมีอยู่อย่างต่อเนื่อง อย่างไรก็ตาม ปัญหาสำคัญประการหนึ่งก็คือ
การที่จีนจะเข้าเป็นสมาชิกขององค์การค้าโลก (WTO)
อาจก่อให้เกิดความผันผวนต่อภาวะเศรษฐกิจโลกได้
เพราะจีนจะได้รับสิทธิพิเศษทางด้านภาษีจากการเป็นสมาชิก ทำให้ต้นทุนสินค้าต่ำกว่าปัจจุบัน
จึงเป็นโอกาสที่สินค้าของจีนจะออกสู่ตลาดโลกมากยิ่งขึ้น

สัดส่วนของรายได้จากการขายในปี 2543

  ---------------------------------------- ------------------------------
  ผลิตภัณฑ์                                   ร้อยละของรายได้จากการขาย

  - ปลาทูน่าบรรจุกระป๋อง                       34%

  - กุ้งแช่แข็ง                                27%

  - อาหารแมวบรรจุกระป๋อง                     18%

  - ปลาทูน่าสุกแช่แข็ง                          6%

  - ปลาหมึกแช่แข็ง                            5%

  - อาหารทะเลบรรจุกระป๋อง                    4%

  - ผักและผลไม้บรรจุกระป๋อง                    1%

  - ผลิตภัณฑ์ภายในประเทศ                      5%
  ---------------------------------------- ------------------------------

การจัดจำหน่ายในปี 2543

  ---------------------------------------- ------------------------------
  ประเทศ                                   ร้อยละของการจัดจำหน่าย

  - สหรัฐอเมริกา                             32%

  - ญี่ปุ่น                                    31%

  - สหภาพยุโรป                              10%

  - แอฟริกา                                 5%

  - เอเชีย (ไม่รวมญี่ปุ่น)                       5%

  - แคนาดา                                 4%

  - ตะวันออกกลาง                            4%

  - ออสเตรเลีย                              3%

  - อเมริกาใต้                               1%

  - ภายในประเทศ                            5%
  ---------------------------------------- ------------------------------

3.  วัตถุดิบ และผู้จำหน่ายวัตถุดิบ (SUPPLIER)

: ปลาทูน่าสุกแช่แข็งและบรรจุกระป๋อง

วัตถุดิบสำคัญที่ใช้ในการผลิตปลาทูน่าสุกแช่แข็งและบรรจุกระป๋อง คือ ปลาทูน่าสดชนิดต่างๆ เช่น
สคริปแจ็ค เยลโล่ฟิน อัลบาคอร์ ฯลฯ โดยบริษัทใช้ปลาทูน่าชนิดสคริปแจ็ค กับปลาทูน่าชนิดอื่นๆ
ในสัดส่วน 75:25 บริษัทนำเข้าปลาทูน่าจากต่างประเทศทั้งหมด จากมหาสมุทรแปซิฟิก
และมหาสมุทรอินเดีย ในการสั่งซื้อวัตถุดิบบริษัทจะสั่งซื้อจากซัพพลายเออร์หลายรายในแต่ละปี
โดยบมจ.ไทยยูเนี่ยน โฟรเซ่น โปรดักส์ บจก.ไทยรวมสินพัฒนาอุตสาหกรรม
และบมจ.สงขลาแคนนิ่ง จะสั่งซื้อปลาทูน่าร่วมกันเพื่อให้ได้ปริมาณสั่งซื้อจำนวนมาก
ซึ่งจะมีผลต่อการเพิ่มอำนาจในการต่อรองกับ Supplier ซึ่งเป็นผู้ส่งวัตถุดิบให้แก่บริษัท
มีทั้งประเภทที่เป็นผู้จับปลาโดยตรงและบริษัทนายหน้า (Broker)

ในด้านปริมาณวัตถุดิบบริษัทสามารถจัดซื้อวัตถุดิบในแต่ละปีได้ในปริมาณที่เพียงพอต่อความต้องการผลิต
ที่ผ่านมาบริษัทจึงไม่ประสบปัญหาขาดแคลนวัตถุดิบแต่อย่างใด
เนื่องจากปลาทูน่าเป็นปลาที่มีจำนวนมากอยู่ในน่านน้ำทั่วโลก
ประกอบกับความได้เปรียบในด้านแหล่งผลิตของบริษัทมีที่ตั้งอยู่ในประเทศไทย
ซึ่งอยู่ระหว่างมหาสมุทรแปซิฟิค และมหาสมุทรอินเดีย
ซึ่งเป็นแหล่งที่มีวัตถุดิบปลาทูน่าแหล่งใหญ่ที่สุดของโลก รวมถึงการสั่งซื้อจากผู้จำหน่ายหลายราย
เพื่อให้มั่นใจว่าจะสามารถมีวัตถุดิบเพียงพอต่อการผลิต

สำหรับราคาวัตถุดิบปลาทูน่า ไม่สามารถคาดการณ์ได้เนื่องจากถูกกำหนดโดยอุปสงค์และอุปทาน
อย่างไรก็ตาม ราคาปลาทูน่าโดยเฉลี่ยในแต่ละปีมีการเปลี่ยนแปลงไม่สูงมาก ยกเว้นในปี 2540
และ 2541
ซึ่งมีการเคลื่อนไหวของราคาขึ้นลงค่อนข้างสูงเนื่องจากผลของการเกิดปรากฏการณ์ทางธรรมชาติแอลนีโน
(ElNino) แต่ในปี 2542 และ 2543 กลับมีราคาลดลงอย่างมาก
เนื่องจากสามารถจับปลาทูน่าได้มากขึ้น

: อาหารแมวบรรจุกระป๋อง

วัตถุดิบที่ใช้ในการผลิตอาหารแมวบรรจุกระป๋อง จะได้จากเนื้อปลาทูน่าสุกแช่แข็งส่วนที่ติดเลือด
ซึ่งเป็นวัตถุดิบที่ได้จากการผลิตปลาทูน่าแช่แข็ง วัตถุดิบอื่นๆ ที่นำมาผสมได้แก่ ปลาซาร์ดีน เยลลี่
ซึ่งเป็นสัดส่วนผสมไม่มาก สามารถจัดหาได้จากภายในประเทศ รวมทั้งภาชนะบรรจุด้วยเช่นกัน
และเนื่องจากวัตถุดิบที่ใช้ในการผลิตอาหารแมวบรรจุกระป๋อง เป็นวัตถุดิบ By Product
และสามารถจัดซื้อได้ภายในประเทศ
บริษัทจึงไม่ประสบปัญหาการขาดแคลนวัตถุดิบหรือราคาวัตถุดิบผันผวน แต่อย่างใด

: กุ้งแช่แข็ง

วัตถุดิบสำคัญที่ใช้ในการผลิตกุ้งแช่แข็งคือ กุ้งสด ซึ่งเป็นพันธ์กุ้งกุลาดำ (Black Tiger)
โดยบริษัทจะจัดหาจากแหล่งวัตถุดิบภายในประเทศทั้งหมด
แหล่งที่บริษัทติดต่อรับซื้อกุ้งจะครอบคลุมพื้นที่ทางภาคตะวันออก และภาคใต้เป็นหลัก
ปริมาณการรับซื้อกุ้งจากภาคตะวันออก:ภาคใต้:ภาคอื่นๆ คิดเป็นสัดส่วน 70:25:5
โดยส่วนใหญ่บริษัทจะจัดซื้อกุ้งจากแหล่งในภาคตะวันออกมากกว่าภาคอื่นๆ
เนื่องจากกุ้งในภาคตะวันออกโดยเฉพาะระยอง จันทบุรี ตราด มีคุณภาพดีกว่าในภาคอื่นๆ
เนื่องจากเป็นจังหวัดที่อยู่ติดทะเล การหมุนเวียนของน้ำเลี้ยงในบ่อ จึงดีกว่า
นอกจากนี้ทำเลที่ตั้งของโรงงานอยู่ในภาคกลาง ทำให้การขนส่งเป็นไปได้ง่าย สะดวก รวดเร็ว
ประหยัด และช่วยให้วัตถุดิบมีความสด บริษัทจัดซื้อวัตถุดิบจากผู้จัดจำหน่ายในประเทศหลายราย
เพื่อให้มั่นใจว่าจะมีจำนวนวัตถุดิบเพียงพอต่อการผลิต
โดยผู้จัดจำหน่ายแต่ละแห่งเป็นทั้งเจ้าของฟาร์มเลี้ยงกุ้งเอง
และเป็นนายหน้าหาซื้อกุ้งกุลาดำจากเจ้าของฟาร์มอื่นๆ เพื่อมาเสนอขายต่อบริษัท

เนื่องจากบริษัทมีการรับซื้อวัตถุดิบกุ้งกุลาดำจากผู้จัดจำหน่ายหลายแหล่ง
บริษัทจึงไม่เกิดปัญหาการขาดแคลนวัตถุดิบแต่อย่างใดประกอบกับบริษัทมีนโยบายที่จะผลิตสินค้าที่มีมูลค่าเพิ่มสูง
(VALUE ADDED PRODUCTS) ซึ่งจะใช้วัตถุดิบในปริมาณที่น้อยลง แต่ให้อัตรากำไรที่สูงขึ้น

ในด้านราคาวัตถุดิบ ในปีที่ผ่านมา ระดับราคาได้ปรับตัวเพิ่มขึ้นมาก
ทั้งนี้เป็นผลจากกุ้งกุลาดำประสบปัญหาโรคระบาด
ทำให้ปริมาณกุ้งมีไม่เพียงพอต่อความต้องการของตลาดโดยรวมประกอบกับราคาอาหารกุ้งที่จะต้องนำเข้าจากต่างประเทศมีราคาเพิ่มขึ้น
จึงทำให้ราคากุ้งเพิ่มสูงขึ้นจากปีก่อน อย่างไรก็ตาม การปรับราคาวัตถุดิบเพิ่มสูงขึ้นดังกล่าว
ไม่ส่งผลกระทบต่อผลการดำเนินงานของบริษัทแต่อย่างใด
เนื่องจากบริษัทสามารถปรับราคาขายสินค้าเพิ่มขึ้นเพื่อคงอัตรากำไรของบริษัท

: ปลาหมึกแช่แข็ง

วัตถุดิบที่ใช้คือ ปลาหมึกกระดอง (Cuttlefish) และ ปลาหมึกสาย (Octopus)
โดยบริษัทจะจัดหาแหล่งวัตถุดิบทั้งภายในประเทศ และต่างประเทศ ในสัดส่วน 50:50
วัตถุดิบภายในประเทศส่วนใหญ่มาจากทะเลแถบภาคใต้
สำหรับวัตถุดิบนำเข้าจากต่างประเทศจะสั่งซื้อผ่านบริษัทนายหน้า (Broker)
โดยมีแหล่งวัตถุดิบหลักในแถบแอฟริกา

ปริมาณการส่งออกปลาหมึกของบริษัทคิดเป็น 8% ของปริมาณการส่งออกปลาหมึกทั้งประเทศ ดังนั้น
ปริมาณความต้องการวัตถุดิบของบริษัทจึงยังไม่สูงนัก
ประกอบกับการที่บริษัทสามารถจัดหาวัตถุดิบได้จากทั้งแหล่งภายในประเทศและต่างประเทศ
จึงทำให้บริษัทไม่ประสบปัญหาการขาดแคลนวัตถุดิบ
สำหรับราคาปลาหมึกในปีที่ผ่านมาไม่มีการเปลี่ยนแปลงมากนัก เมื่อเทียบกับราคาในปี 2542

ตารางแสดงกำลังการผลิตรวม

  --------------------------------------------------- -------------------
  ผลิตภัณฑ์                                              กำลังการผลิต

  1. ปลาทูน่าบรรจุกระป๋อง                                 130,000

  2. ปลาทูน่าสุกแช่แข็ง                                    31,000

  3. อาหารแมวบรรจุกระป๋อง                               66,000

  4. กุ้งแช่แข็ง                                          14,400

  5. ปลาหมึกแช่แข็ง                                      6,000

  6. อาหารทะเลบรรจุกระป๋อง                              10,000
  --------------------------------------------------- -------------------

ผลกระทบต่อสิ่งแวดล้อม

ในอุตสาหกรรมการผลิตอาหารทะเลแช่แข็ง จะมีน้ำเสียที่เกิดจากกระบวนการผลิต
ซึ่งผู้ประกอบการจะต้องปฏิบัติให้เป็นไปตามข้อกำหนดของกรมโรงงาน กระทรวงอุตสาหกรรม
โดยมาตรฐานของน้ำทิ้งที่ระบายออกจากโรงงาน กรมโรงงานได้กำหนดค่า Biochemical
Oxygen Demand (BOD) หรือค่าของปริมาณออกซิเจนที่จุลินทรีย์
ต้องการใช้ในการย่อยสลายสารอินทรีย์ที่อยู่ในน้ำ ต้องมีค่าไม่เกิน 60 มิลลิกรัมต่อลิตร ค่า
Suspend Solid (SS) หรือสารแขวนลอยต้องไม่เกิน 50 มิลลิกรัมต่อลิตร และค่า pH
ซึ่งเป็นค่าที่แสดงปริมาณความเข้มข้นของอนุภาคไฮโดรเจนในน้ำ ต้องมีค่าระหว่าง 5–9

บริษัท ไทยยูเนี่ยน โฟรเซ่น โปรดักส์ จำกัด (มหาชน)
ตระหนักถึงความสำคัญของน้ำเสียจากกระบวนการผลิตที่จะส่งผลกระทบต่อสิ่งแวดล้อม
ดังนั้นบริษัทจึงมีมาตรการป้องกันน้ำทิ้งจากโรงงาน
โดยน้ำเสียที่เกิดขึ้นจะต้องผ่านการบำบัดจากอุปกรณ์บำบัดน้ำเสียในบริเวณโรงงานเสียก่อน
เพื่อให้ได้น้ำที่ได้มาตรฐานก่อนที่จะนำไปปล่อยทิ้ง
ปัจจุบันบริษัทสามารถบำบัดน้ำเสียก่อนทิ้งสู่สาธารณะให้มีค่า BOD อยู่ในระดับ 22 มิลลิกรัมต่อลิตร
ค่าSS อยู่ในระดับ 40 มิลลิกรัมต่อลิตร ค่า pH เท่ากับ 7 ซึ่งเป็นไปตามข้อกำหนดของกรมโรงงาน
นอกจากนี้ ในส่วนของขยะซึ่งอาจมีผลกระทบกับสภาพแวดล้อมของโรงงาน
บริษัทจึงได้มีการทำระบบการจัดการขยะ โดยแยกขยะออกเป็น 3 ส่วนคือ

1)  ส่วนที่สามารถกำจัดได้เอง

2)  ส่วนที่ไม่สามารถกำจัดได้ (บริษัทจะส่งทิ้งเพื่อให้เทศบาลนำไปกำจัด)

3)  ส่วนที่สามารถนำกลับมาใช้ได้

    3.  งานที่ยังไม่ได้ส่งมอบ

-ไม่มี-